SWYDD DDISGRIFIAD A MANYLEB YR UNIGOLYN, PRIFYSGOL CAERDYDD 


Y Gwasanaethau Proffesiynol

Côd Gwerthuso'r Swydd: 			

Teitl y Swydd: 				Swyddog Cyllid Ymchwil

Ysgol/Adran/Coleg: 	Y Gwasanaeth Ymchwil

Gradd y Swydd: 				4 – Arbenigol

Rheolwr Llinell:	Rheolwr Cyllid Ymchwil

Cyflog cychwynnol: 	£27,344, gyda chynyddrannau blynyddol hyd at £30,505 (y cyflog terfynol ar frig y raddfa gyflog) (pro-rata ar gyfer staff rhan-amser)


DIBEN Y SWYDD 

Mae'r Gwasanaeth Ymchwil yn recriwtio ar gyfer rôl gyffrous Rheolwr Cyllid Ymchwil. Gan weithio’n rhan o’r Tîm Ymchwil Ôl-Ddyfarnu, prif bwrpas y rôl yw darparu cefnogaeth weinyddol a phroffesiynol gynhwysfawr i'r Tîm Ôl-Ddyfarnu a rhanddeiliaid i gefnogi rheolaeth effeithiol ar brosiectau/contractau ymchwil.

Byddwch yn ffurfio perthnasoedd gwaith cryf ag aelodau eraill o'r Tîm Ymchwil ehangach, cydweithwyr eraill ym maes cyllid, ac academyddion. Prif ddiben eich rôl yw:
· 	Rheoli’n rhagweithiol bortffolio o ymchwil a ariennir yn allanol a phrosiectau cysylltiedig ag ymchwil, o’u derbyn i’w cau, gan gynnwys sicrhau cyflawnder a chywirdeb hawliadau ac anfonebau a nodi problemau ar brosiectau. Bydd disgwyl i ddeiliaid swyddi weithio'n annibynnol a heb oruchwyliaeth am lawer o'r amser.
· Dangos ethos gwasanaeth, meithrin perthnasoedd gwaith da gyda rhanddeiliaid (yn enwedig y rhai mewn adrannau academaidd) trwy gyfathrebu agos a rhannu gwybodaeth, a chydweithio.
· Bod yn wybodus am reolau cyllidwyr a’r Brifysgol i sicrhau cydymffurfiaeth fel bod yr holl gostau perthnasol a chymwys yn cael eu hawlio, ac osgoi adfachu a sancsiynau ariannol. Cyfleu rheolau yn effeithiol i randdeiliaid mewnol.

Bydd gan yr ymgeisydd delfrydol sgiliau threfnu rhagorol, dull rhagweithiol o ddatrys problemau, a'r gallu i gydweithio'n effeithiol.

Mae’r swydd hon yn gymwys i’w chynnig ar sail gweithio cyfunol. Mae hyn yn golygu, yn ogystal â gweithio ar y campws, y cewch weithio o leoliad arall (e.e. eich cartref) rywfaint o’r amser. Mae’r Brifysgol wedi ymrwymo i gynnig yr hyblygrwydd hwn pan fo’r swydd ac anghenion y busnes yn caniatáu, a hynny er mwyn i chi allu sicrhau cydbwysedd rhwng eich gwaith a’ch bywyd personol. Mae'r Gwasanaeth Ymchwil wedi mabwysiadu dull gweithio hyblyg cyfunol, gyda staff yn mynychu'r swyddfa o leiaf 2 ddiwrnod yr wythnos a gweithio o bell am y diwrnodau sy'n weddill, yn amodol ar ofynion anghenion busnes.

Ni yw’r brifysgol fwyaf yng Nghymru. Rydym hefyd yn gyflogwr o bwys, sydd â mwy na 7,000 o staff. Rydym yn brifysgol uchelgeisiol ac arloesol mewn prifddinas hardd a llewyrchus. Gallwn roi’r cyfle i chi weithio mewn sefydliad bywiog sy’n cynnig pecyn buddion gwych a chyfleoedd i gamu ymlaen yn eich gyrfa.

DYLETSWYDDAU A CHYFRIFOLDEBAU

Prif Ddyletswyddau

· Sefydlu perthynas waith gyda chysylltiadau allweddol ar eich prosiectau ymchwil dynodedig, datblygu cysylltiadau cyfathrebu priodol ag Ysgolion/Cyfarwyddiaethau'r Brifysgol a chyrff allanol, yn ôl yr angen, yn ogystal â chyswllt rheolaidd ag adrannau Cyllid eraill.
· Cynnal rheolau, telerau ac amodau wedi'u diweddaru ar gyfer y cyllidwr ymchwil a chynghori academyddion a phartneriaid prosiect o'u rhwymedigaethau o dan y rhain.
· Casglu a dadansoddi data o adroddiadau ariannol prosiectau ymchwil, monitro cyllidebau prosiectau, a chynghori prif ymchwilwyr o unrhyw danwariant neu orwariant amcangyfrifedig er mwyn galluogi penderfyniadau prosiect gwybodus yn y dyfodol.
· Sicrhau bod yr holl gofnodion ariannol sy’n ymwneud â’r Brifysgol a phartneriaid ymchwil yn cael eu cadw er mwyn bodloni gofynion archwilio mewnol ac allanol, gan gynnwys rhoi cyngor ar gymhwysedd holl wariant y prosiect a’r gofyniad ynghylch dogfennaeth ategol, tra’n gweithredu fel y prif bwynt cyswllt rhwng y Brifysgol a phartneriaid prosiect ymchwil ar faterion ariannol.
Paratoi datganiadau costau a hawliadau ariannol, yn electronig ac â llaw mewn modd amserol, ar gyfer adolygiad mewnol ac allanol, tra'n sicrhau bod hawliadau gan y cyllidwr allanol yn unol â naill ai Rheoliadau a Pholisïau Ariannol y Brifysgol neu Delerau ac Amodau'r cyllidwr y cytunwyd arnynt.


Dyletswyddau Penodol

Paratoi a chyflwyno cysoniadau, hawliadau ac anfonebau:

· 	Ymgymryd â chysoniadau ariannol a pharatoi hawliadau ariannol ar gyfer prosiectau yn unol â therfynau amser cyllidwyr (cydgysylltu lle mae Prifysgol Caerdydd yn arwain).
· Sicrhau bod hawliadau ac anfonebau yn gyflawn ac yn gywir ac, yn dilyn adolygiad rheolwr llinell, eu cyflwyno i gyllidwyr yn unol â rheolau a therfynau amser cymhwystra cyllidwyr llym. Cwblhau hawliadau ar systemau cyllidwyr allanol amrywiol yn ôl yr angen.
Arweinyddiaeth a Rheolaeth Ariannol Prosiect:

· Cyfathrebu rheolaidd (gan gynnwys cyfarfodydd gyda'ch rheolwr llinell) ag adrannau ar draws y Brifysgol (er enghraifft, rheoli prosiect parhaus; neu gau i lawr).
· Nodi newidiadau i brosiectau (er enghraifft, newid i’r dyddiad dechrau neu orffen) a goblygiadau'r rhain trwy gyfathrebu'n agos ag adrannau. Gweithredu, fel y bo’n briodol, mewn cytundeb â’r rheolwr llinell neu drwy uwchgyfeirio gyda’r rheolwr llinell.
· 	Bod yn wybodus am reolau cyllidwyr a Rheoliadau a Pholisïau Ariannol y Brifysgol, gan gynnwys cynghori adrannau'n effeithiol ar gymhwyso'r rhain, a nodi materion cysylltiedig, gan uwchgyfeirio at y rheolwr llinell yn ôl yr angen; cael yr wybodaeth ddiweddaraf am newidiadau a chyfleu’r rhain, a’u goblygiadau, i randdeiliaid mewnol fel y bo’n briodol.
· 	Monitro prosiectau ymchwil sydd wedi dod i ben a sicrhau bod camau priodol yn cael eu cymryd er mwyn cau'r archif yn brydlon ac yn drefnus.
· Cydgysylltu â chyfrifon derbyniadwy a chyllidwyr ynghylch mynd ar drywydd dyledion a chyfeirio materion at eich rheolwr llinell lle bo angen.
Archwilio:

· Cefnogi’r Rheolwr Cyllid Ymchwil i drefnu archwiliadau, paratoi dogfennaeth ar eu cyfer, ac ymateb yn amserol i ymholiadau archwilio sylfaenol gan archwilwyr allanol neu fewnol.


Dyletswyddau Cyffredinol

· Cadw at holl bolisïau'r Brifysgol a datblygu’n bersonol ac yn broffesiynol mewn ffordd briodol.
· Cyflawni dyletswyddau eraill nad ydynt wedi’u nodi uchod ond sy’n cyd-fynd â gofynion y swydd.
· Cynnal Gwerthoedd ac Ymddygiadau'r Gwasanaethau Proffesiynol neu werthoedd lleol cyfatebol.


MANYLEB YR UNIGOLYN 

Rydym yn awyddus i gyflogi pobl sydd ag ystod eang o brofiadau. Rydym yn croesawu ceisiadau gan bobl o bob rhan o’r gymuned, beth bynnag fo’u rhyw, eu hethnigrwydd, eu hanabledd, eu cyfeiriadedd rhywiol, eu hunaniaeth draws, statws eu perthynas, eu crefydd neu eu cred, eu cyfrifoldebau gofalu neu eu hoedran. Rydym yn arbennig o awyddus i gael ceisiadau gan bobl o gefndiroedd nad ydynt wedi’u cynrychioli’n ddigonol yn y Brifysgol, gan gynnwys pobl o gymunedau Du, Asiaidd ac Ethnig Leiafrifol.

Rydym yn chwilio am rywun sy'n gallu gweithio’n rhan o dîm, a fydd yn cydweithio ag eraill i ddarparu gwasanaeth gwych ar gyfer cydweithwyr.

Gall y swydd hon fod yn gyfle i chi ychwanegu at eich profiad o weithio mewn rôl neu amgylchedd gweinyddol blaenorol gyda diddordeb arbennig mewn cyllid ymchwil, gan ddangos eich sgiliau trosglwyddadwy a'ch gallu i fod yn llwyddiannus yn y swydd. Dylech fod yn frwd dros ddatblygu eich gwybodaeth a'ch sgiliau i fod yn aelod gwerthfawr o'r tîm.

Bydd eich cais yn cael ei asesu’n unol â’r meini prawf hanfodol a dymunol canlynol ar gyfer y swydd. Ar ôl copïo’r adran hon a’i gludo i mewn i ddogfen newydd, rhowch enghreifftiau clir sy’n dangos sut rydych yn bodloni pob maen prawf, a hynny drwy ysgrifennu o dan bob un. Cewch gyfeirio at elfennau o unrhyw agwedd ar eich bywyd (e.e. gwaith, cartref, addysg/cymwysterau neu fywyd cymunedol), cyn belled â'ch bod yn canolbwyntio ar eu perthnasedd i'r swydd.
Dylech gadw eich datganiad ategol mewn dogfen ar wahân sy’n dwyn y teitl [YOURNAME-BR NUMBER-JOB TITLE] a'i atodi i’ch cais yn y system recriwtio, sydd ar gael yma.
Dyma'r meini prawf a gaiff eu defnyddio hefyd i asesu’r ymgeiswyr ar y rhestr fer mewn cyfweliad a/neu drwy ddulliau eraill (e.e. prawf sgiliau).


Meini Prawf Hanfodol

Cymwysterau ac Addysg

1. Llwyddiannau TGAU graddau A-C mewn Saesneg a Mathemateg a/neu gymhwyster cyfrifeg ymarferol perthnasol, fel A.A.T a/neu brofiad mewn rheoli prosiectau ariannol.
Gwybodaeth, Sgiliau a Phrofiad

2. Rhaid i ddeiliaid swydd fod yn hyddysg iawn yn eu defnydd o systemau TG, yn enwedig Microsoft Excel ac Outlook neu gyfwerth agos).
3. Profiad o drin symiau mawr o ddata ariannol a gweithio i safon uchel o gywirdeb a sylw i fanylion.
4. Y gallu i ddysgu meysydd newydd o wybodaeth a sgiliau yn gyflym (er enghraifft, i ddeall telerau ac amodau cyllidwyr).

Gwasanaethu Cwsmeriaid, Cyfathrebu a Gweithio mewn Tîm.

5. Sgiliau cyfathrebu a rhyngbersonol llafar/ysgrifenedig da, hynny yw, y gallu i gyfleu gwybodaeth ariannol yn effeithiol, drwy e-bost neu gyfryngau gweledol.
6. Profiad o ddefnyddio system gyllid Oracle neu gyfwerth.
7. Profiad o weithio'n effeithiol mewn sefydliad cymhleth mawr.
8. Profiad mewn addysg uwch/rôl cyllid ymchwil neu amgylchedd tebyg.
9. Astudio tuag at gyfrifeg broffesiynol CCAB.
10. Rhuglder yn y Gymraeg, yn ysgrifenedig ac ar lafar.



SUT Y BYDDWN YN EICH HELPU I GYFLAWNI’R SWYDD HON 

Rydym am eich cefnogi a'ch datblygu yn y swydd. Felly, byddwn yn defnyddio cyfuniad o'r canlynol i'ch helpu i wireddu eich llawn botensial:

1. Cyfarfodydd un-i-un rheolaidd gydag arweinydd eich tîm.
2. Tîm profiadol a chefnogol o'ch cwmpas.
3. Cymorth i hyfforddi a datblygu mewn ffordd sy’n berthnasol i'r swydd, fel y nodir gan eich rheolwr llinell. Efallai mai trefniant anffurfiol fydd hyn neu’n brentisiaeth sy'n arwain at gymhwyster ffurfiol, megis NVQ Gweinyddu Busnes.
4. Cynllun mentora staff.
5. Cymorth i ddysgu Cymraeg neu loywi eich sgiliau iaith.

